**NOTĂ INFORMATIVĂ**

**la proiectul de hotărîre  cu privire la aprobarea modificărilor ce se operează în unele hotărîri ale Guvernului**

Prezentul proiect de hotărîre este elaborat în scopul ajustării  prevederilor actelor normative  în vigoare, urmare a modificărilor  și completărilor operate în Codul fiscal prin Legea nr. 281 din 16 decembrie 2016 cu privire la modificarea şi completarea  unor acte legislative,prin care s-a aprobat reorganizarea  de la 1 aprilie 2017 a celor 36 organe fiscale existente într-o singură persoană juridică – Serviciul Fiscal de Stat (în continuare SFS).

La 1 aprilie 2017 Serviciul Fiscal de Stat se crează prin reorganizarea Inspectoratului Fiscal Principal de Stat şi absorbția în acesta din urmă a inspectoratelor fiscale de stat teritoriale.

Prin modificările propuse, în actele normative  care conțin noțiunea de „organ fiscal”, „inspectorat fiscal de stat teritorial”, „inspectorat fiscal de stat specializat”, „Inspectorat Fiscal Principal de Stat”, aceste noțiuni se substituie cu noțiunea „Serviciul Fiscal de Stat”.

Hotărîrea Guvernului nr.843 din 18 decembrie 2009 pentru aprobarea Regulamentului privind modul de solicitare a certificatului de acciz, de completare a declarației privind accizele și modul de evidență a mărfurilor supuse accizelor expediate (transportate) din  încăperea de acciz se  propune  a fi  abrogată  în conformitate cu prevederile art.127 din Codul fiscal.

Conform prevederilor pct. 34 alineatul doi din Regulamentul privind exercitarea controlului asupra utilizării investițiilor publice în construcții (anexa nr.3), aprobat prin Hotărîrea Guvernului nr.360 din 25 iunie 1996,  Decizia şi documentele de control aprobate se expediază ***Inspectoratului fiscal de stat teritorial de reşedinţă a organizaţiei de antrepriză care efectuează încasarea***, Ministerului Finanţelor, organelor financiare pentru reducerea mărimii investiţiilor de la bugetul de stat sau de la cele locale şi investitorului.  Se propune excluderea  din pct.34 a textului „***Inspectoratului fiscal de stat teritorial de reşedinţă a organizaţiei de antrepriză care efectuează încasarea”***, deoarece obligația respectivă nu reprezintă un impozit sau taxă în sensul prevederilor art.3 și 6 din Codul fiscal.

Astfel, hotărîrile emise de către Inspecția de Stat în Construcții urmează a fi remise direct spre executare către executorul judecătoresc competent.

Modificarea respectivă vine să îmbunătățească administrarea fiscală la compartimentul încasarea sumelor calculate de către Inspecția de Stat în Construcții prin prisma pct.34  din Regulamentul sus-menționat.

**Viceministru Veronica Vragaleva**